KOMISIJOS REGLAMENTAS (EB) Nr. 1045/2005
2005 m. liepos 4 d.
iš dalies keičiantis Reglamentą (EB) Nr. 2760/98 dėl tarpvalstybinio bendradarbiavimo programos įgyvendinimo pagal PHARE programą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 18 d. Tarybos reglamentą (EEB) Nr. 3906/89 dėl ekonominės pagalbos tam tikroms Vidurio ir Rytų Europos valstybėms (1), ypač į jo 8 straipsnį,
kadangi:
(1)
2004 m. birželio 17-18 d. Europos Vadovų Taryba susitikimo Briuselyje metu nusprendė, kad Kroatija yra šalis kandidatė į ES ir paprašė Komisijos parengti Kroatijos pasirengimo narystei strategiją, įskaitant būtinas priemones.
(2)
Tarybos reglamentu (EB) Nr. 2257/2004 Kroatija buvo įtraukta į PHARE pasirengimo narystei priemone besinaudojančių šalių sąrašą nuo 2005 m. sausio 2 d.
(3)
Todėl Komisijos reglamentas (EB) Nr. 2760/98 (2) turėtų būti iš dalies keičiamas, siekiant išplėsti PHARE tarpvalstybinio bendradarbiavimo programą įtraukiant Kroatijos sienas su kaimyninėmis šalimis.
(4)
Šiame reglamente numatytos priemonės atitinka Ekonomikos restruktūrizavimo komiteto tam tikrose Vidurio ir Rytų Europos šalyse nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2760/98 2 straipsnio 1 dalies pabaiga papildoma taip:
„c)
Kroatija ir Italija, Kroatija ir Slovėnija, Kroatija ir Vengrija, Kroatija ir Serbija bei Juodkalnija, Kroatija ir Bosnija-Hercegovina“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 4 d.